U Washingtonu ponovno otvoren Nacionalni muzej američke povijesti
Nakon dvogodišnje adaptacije, obnovljena je i promijenjena unutrašnjost zgrade muzeja te dopunjen njen sadržaj - u njemu se danas nalaz
Posjetitelji Washingtona od sada će moći vidjeti neke od najcijenjenijih predmeta u Sjedinjenim Državama. Naime, 21. ovog mjeseca Nacionalni muzej američke povijesti Smithsonian ponovno je otvorio svoja vrata, nakon dvije godine adaptacije. Ovdje ćete moći vidjeti rubinski crvene cipelice koje je glumica Judy Garland nosila u jednom od najomiljenijih američkih filmova, Čarobnjak iz Oza, te stol za kojim je Thomas Jefferson napisao Deklaraciju o neovisnosti. Unatoč hladnim temperaturama, u petak, 21. studenog, stotine ljudi pojavilo se pred vratima Nacionalnog muzeja američke povijesti kako bi mogli biti njegovi prvi posjetitelji nakon ponovnog otvaranja. Jedna od grupa bili su nastavnici sa sto-četrdeset-dvoje učenika iz američke savezne države North Carolina. Posljednje dvije godine ovaj je muzej – poznat pod nadimkom ‘skladište nacije’ – podvrgnut značajnim promjenama. Zidovi, podovi i stropovi, uklonjeni iz središta zgrade, otvorili su prostor za svjetlošću obasjani atrij visine od pet katova. Brent Glass direktor je ovog muzeja: "To je vrlo dramatična promjena, zapravo prava transformacija. Mi volimo reći da njome bacamo novo svjetlo na američku povijest." Muzej posjetitelje podučava svim aspektima američke povijesti: vojnom, političkom, zabavnom, znanstvenom i poslovnom. U svojoj kolekciji ima preko tri milijuna izložaka, više od ikojeg drugog mjesta u zemlji. Tu je stvarna žarulja koju je 1879. godine patentirao Thomas Edison, kao i boksačke rukavice koje je nosio bivši prvak u teškoj kategoriji Mohammed Ali, te stolovi iz restorana u kom se rasplamsao američki pokret za građanska prava, kada su se četvorica mladih crnaca odbila ustati iz svojih sjedala. Jedan od najdragocjenijih eksponata muzeja, pred kojim se stvorio veliki red posjetitelja, je zastava koja je nadahnula skladanje američke nacionalne himne. Ona se sada nalazi u svojoj vlastitoj, zatamnjenoj galeriji koja pomaže zaštiti njene krhke niti, i prikazuje priču o ženi koja ju je izradila. U muzeju se - na posudbi iz Bijele kuće do 4. siječnja - nalazi i jedan od najslavnijih dokumenata jednog predsjednika: govor predsjednika Abrahama Lincolna u Gettysburgu 1863. godine, održan u jeku američkog Građanskog rata. Na otvorenju muzeja taj je govor čitao bivši američki državni tajnik Colin Powell: "Jako je važno da naši mladi ljudi danas razumiju da nisu samo pali s neba. Puno je ljudi ovdje došlo prije njih, puno je žrtava palo prije, kako bi se stvorila Amerika kakvom je danas znamo." A to je upravo ono što je i privuklo toliko ljudi da dođu na otvaranje. Najsvježija postavka muzeja nalazi se u galeriji američkih predsjednika: njihov kronološki prikaz završava sljedećim stanarom Bijele kuće, Barackom Obamom.